
Πέμπτη, 10 Σεπτεμβρίου 2026

ΔΕΛΤΙΟ ΤΥΠΟΥ
Θάνατος άντρα στη Θήρα - Εντοπισμός και διάσωση 55 αλλοδαπών ΝΑ των Καλών Λιμένων - Συνέχεια ενημέρωσης για τον εντοπισμό και τη διάσωση 57 αλλοδαπών ΝΑ των Καλών Λιμένων - Συνέχεια ενημέρωσης για τον εντοπισμό και τη διάσωση 42 αλλοδαπών ΝΑ των Καλών Λιμένων - Συνέχεια ενημέρωσης για τον εντοπισμό και τη διάσωση 40 αλλοδαπών ΝΑ των Καλών Λιμένων – Απαγόρευση απόπλου Ε/Γ-Δ/Ρ στην Κάλυμνο - Σύγκρουση σκαφών στη Μύκονο

Τις απογευματινές ώρες χθες, ενημερώθηκε η Λιμενική Αρχή της Θήρας για την ανάσυρση ενός 69χρονου αλλοδαπού (υπήκοος Γαλλίας) επιβάτη επιβατηγού-τουριστικού (Ε/Γ-Τ/Ρ) πλοίου, χωρίς τις αισθήσεις του, από τη θαλάσσια περιοχή πλησίον του κολπίσκου «ΤΑΞΙΑΡΧΗΣ» της νήσου Νέας Καμμένης Θήρας, κατά τη διάρκεια περιηγητικού πλου. Συγκεκριμένα, ο 69χρονος, φέρεται να κολυμπούσε στην ανωτέρω θαλάσσια περιοχή, από όπου ανασύρθηκε χωρίς τις αισθήσεις του από μέλη πληρώματος του Ε/Γ-Τ/Ρ. Στη συνέχεια, ο άνδρας παρελήφθη από βοηθητικό σκάφος του Ε/Γ-Τ/Ρ και μεταφέρθηκε στο λιμάνι «ΑΘΗΝΙΟΣ» της Θήρας, όπου του παρασχέθηκαν οι πρώτες βοήθειες από ιατρό, από στέλεχος Λ.Σ.-ΕΛ.ΑΚΤ., αλλά και από πλήρωμα ασθενοφόρου οχήματος του ΕΚΑΒ, με αρνητικά αποτελέσματα. Ο άνδρας διακομίστηκε με το ασθενοφόρο όχημα στο Γενικό Νοσοκομείο Θήρας, όπου διαπιστώθηκε ο θάνατός του. Από το Λιμεναρχείο Θήρας που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Πειραιά.

*****
Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 65 ν.μ. νοτιοανατολικά των Καλών Λιμένων. Άμεσα για την περιοχή απέπλευσε Ναυαγοσωστικό σκάφος Λ.Σ.-ΕΛ.ΑΚΤ. όπου εντόπισε και περισυνέλεξε 55 αλλοδαπούς (45 άνδρες, 5 γυναίκες και 5 ανήλικοι) και στη συνέχεια, μεταφέρθηκαν στο λιμάνι των Καλών Λιμένων. Ακολούθως, οδηγήθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (Κ.Ε.Α.) του Κεντρικού Λιμεναρχείου Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****
Συνέχεια ενημέρωσης:
Αναφορικά με τον εντοπισμό και τη διάσωση 57 αλλοδαπών στη θαλάσσια περιοχή 60 ν.μ. νοτιοανατολικά των Καλών Λιμένων, τις πρωινές ώρες χθες, συνελήφθη ένας 19χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 06.09.2026 από την περιοχή Τομπρούκ της Λιβύης, καταβάλλοντας χρηματικά ποσά μεταξύ 150.000 και 160.000 γκινέ Αιγύπτου, για τη μεταφορά τους στην Ελλάδα.

*****
Συνέχεια ενημέρωσης:
Αναφορικά με τον εντοπισμό και τη διάσωση 42 αλλοδαπών στη θαλάσσια περιοχή 35,5 ν.μ. νοτιοανατολικά των Καλών Λιμένων, τις πρωινές ώρες χθες, συνελήφθη ένας 20χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τα μεσάνυχτα την 07.09.2026 από την περιοχή Τομπρούκ της Λιβύης, καταβάλλοντας χρηματικά ποσά από 12.000 έως 14.000 δηνάρια Λιβύης, για τη μεταφορά τους στην Ελλάδα.

*****
Συνέχεια ενημέρωσης:
 Αναφορικά με τον εντοπισμό και τη διάσωση 40 αλλοδαπών στη θαλάσσια περιοχή 9,4 ν.μ. νοτιοανατολικά των Καλών Λιμένων, τις βραδινές ώρες χθες, συνελήφθη ένας 18χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 06.09.2026 από την περιοχή Τομπρούκ της Λιβύης, καταβάλλοντας το χρηματικό ποσό των 14.000 δηναρίων Λιβύης, για τη μεταφορά τους στην Ελλάδα.

*****
Τις βραδινές ώρες χθες, ενημερώθηκε η Λιμενική Αρχή της Καλύμνου ότι το επιβατηγό-δρομολογιακό (Ε/Γ-Δ/Ρ) πλοίο «ΚΑΛΥΜΝΟΣ ΝΤΟΛΦΙΝ» Ν.Κ. 628, το οποίο επρόκειτο να εκτελέσει προγραμματισμένο δρομολόγιο από Κάλυμνο προς Ψέριμο και Κω, παρουσίασε δυσλειτουργία στην δεξιά κύρια μηχανή. Από το Λιμεναρχείο Καλύμνου απαγορεύτηκε ο απόπλους του «ΚΑΛΥΜΝΟΣ ΝΤΟΛΦΙΝ», μέχρι την αποκατάσταση της βλάβης και την προσκόμιση βεβαιωτικού διατήρησης κλάσης από τον νηογνώμονα που το παρακολουθεί. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****
Τις μεσημβρινές ώρες χθες, ενημερώθηκε η Λιμενική Αρχή της Μυκόνου για την σύγκρουση δύο εκμισθούμενων ταχυπλόων (Τ/Χ) σκαφών, με τρεις επιβαίνοντες και έναν επιβαίνοντα, αντίστοιχα, στη θαλάσσια περιοχή του Αγίου Λαζάρου Μυκόνου. Από τη σύγκρουση προκλήθηκαν υλικές ζημιές σε αμφότερα τα σκάφη, ενώ προέκυψε ο ελαφρύς τραυματισμός των τριών επιβαινόντων του ενός σκάφους. Οι προαναφερθέντες παρελήφθησαν από ασθενοφόρο όχημα του ΕΚΑΒ και διακομίστηκαν στο Κέντρο Υγείας Μυκόνου, από όπου εξήλθαν αυθημερόν. Από το Λιμεναρχείο Μυκόνου, που διενεργεί την προανάκριση, απαγορεύτηκε ο απόπλους αμφότερων των σκαφών, ενώ επιβλήθηκαν οι προβλεπόμενες διοικητικές κυρώσεις. Από το περιστατικό δεν παρατηρήθηκε θαλάσσια ρύπανση.

